b'\n_START_ARTICLE_\nTrefningen ved Harestua i 1716\n_START_SECTION_\nBakgrunnen\n_START_PARAGRAPH_\nKarl XII av Sverige gikk til angrep p\xc3\xa5 Norge i spissen for 3\xc2\xa0000 mann i en knipetangman\xc3\xb8ver rettet mot Christiania fra nord\xc3\xb8st mens 4\xc2\xa0000 mann rykket mot Moss for \xc3\xa5 sl\xc3\xa5 til fra s\xc3\xb8r. Det sterke forsvaret ved L\xc3\xb8renskog tvang imidlertid kongen til \xc3\xa5 snu mot s\xc3\xb8r over \xc3\x98yeren for deretter \xc3\xa5 forene seg med den andre h\xc3\xa6rgruppen for et samlet angrep p\xc3\xa5 Christiania. Byen falt den 22. mars 1716 og beleiringen av Akershus festning kunne starte kort tid etter. Verdifull tid hadde i mellomtiden g\xc3\xa5tt tapt slik at det norske forsvaret under generall\xc3\xb8ytnant Barthold Heinrich L\xc3\xbctzow kunne evakuere hovedstaden etter \xc3\xa5 ha forsterket garnisonen p\xc3\xa5 Akershus festning og forskanset seg ved Gjellebekk skanse p\xc3\xa5 veien mellom Christiania og Drammen._NEWLINE_Dersom Karl XIIs andre m\xc3\xa5l for hans f\xc3\xb8rste felttog i Norge var \xc3\xa5 p\xc3\xa5f\xc3\xb8re den norske h\xc3\xa6ren et avgj\xc3\xb8rende nederlag under et hovedslag, var rapporten etter Trefningen ved Gjellebekk en stor skuffelse. Han inns\xc3\xa5 da at forsvarsstillingene der var altfor sterke for frontalangrep som ville ha resultert i store tap. \xc2\xabKrigerkongen\xc2\xbb inns\xc3\xa5 at det bare fantes en mulighet, en omg\xc3\xa5ende bevegelse for \xc3\xa5 angripe stillingene i ryggen og \xc3\xa5pne for et gjennombrudd. Han besluttet derfor \xc3\xa5 beordre oberst Axel L\xc3\xb6wen om \xc3\xa5 ta 600 dragoner rundt Nordmarka via Hadeland og Ringerike til Tyrifjorden der den mindre Drammenselva startet ned mot Drammensfjorden bak Gjellebekk skanse. Valget av den lengste ruten skyldtes et \xc3\xb8nske om \xc3\xa5 unng\xc3\xa5 norsk oppmerksomhet for s\xc3\xa5 \xc3\xa5 oppn\xc3\xa5 maksimalt overraskelsesmoment. Med en mindreverdig styrke, utpekt for et hurtig fremst\xc3\xb8t, var planen \xc3\xa5 skape forvirring og sammenbrudd i det norske forsvaret._NEWLINE_Om kvelden den 26. mars tok de svenske soldatene nattkvarter p\xc3\xa5 g\xc3\xa5rdene omkring Hakadals Verk. Forpakteren S\xc3\xb8ren L\xc3\xb8chst\xc3\xb8r, bodde tilfeldigvis p\xc3\xa5 stedet der de svenske offiserne hadde nattkvarter. L\xc3\xb8chst\xc3\xb8r forsto fransk og overh\xc3\xb8rte offiserene diskutere sine planer. Han forsto at denne framrykningen var et strategisk fremst\xc3\xb8t mot Gjellebekk skanse, og han fikk underrettet en skil\xc3\xb8per rundt kl. 9 om morgenen. Skil\xc3\xb8peren fikk beskjed om \xc3\xa5 dra fortest mulig med en skriftlig beskjed til de norske forsvarstyrkene. Han tok seg over Nordmarka til Holsfjorden og videre p\xc3\xa5 isen til Gjellebekk skanse som han n\xc3\xa5dde ved 12-tiden den 28. mars etter 27 timer p\xc3\xa5 en 90 km lang strekning. Denne bragden minnes \xc3\xa5rlig i skirennet \xc2\xabGrenaderl\xc3\xb8pet\xc2\xbb som g\xc3\xa5r mellom Hakadal og Gjellebekk._NEWLINE_Etter \xc3\xa5 ha blitt varslet, sendte L\xc3\xbctzow ordre til oberst \xc3\x98tken om \xc3\xa5 rykke ut til Ringerike med sitt regiment p\xc3\xa5 rundt 440 mann. I mellomtiden hadde en bemerkelsesverdig hendelse funnet sted, som gjorde at det norske motangrepet kunne skje uten \xc3\xa5 bli forstyrret av framskutte svenske tropper.\n_START_SECTION_\nBondeoppbudet\n_START_PARAGRAPH_\nGjestegiver Gregers Granavollen hadde som fungerende lensmann i Gran sendt ut beskjed om \xc3\xa5 forberede seg p\xc3\xa5 utmarsj, etter at han hadde mottatt ordre om \xc3\xa5 st\xc3\xb8tte forsvaret av passet i Nordkleiva slik at det var mulig \xc3\xa5 mobilisere de v\xc3\xa6pnede b\xc3\xb8ndene med budstikke sendt ut av presten Anders Hammer i Gran sogn p\xc3\xa5 Hadeland. Kort tid etter at budbringeren hadde varslet hadelendingene om svenskenes ankomst var 200 b\xc3\xb8nder m\xc3\xb8nstret._NEWLINE_Granavolden rykket ned i den trange dalen i lendet ved Harestuskogen mot Bj\xc3\xb8rgeseter noen kilometer nord for Harestua. Her fikk han laget en forhugning og en mindre stilling ble konstruert 10 km nordover ved Rundelen. Forhugningen ble laget ved \xc3\xa5 felle tr\xc3\xa6r p\xc3\xa5 tvers av den bratte og sn\xc3\xb8fylte veien. Der ventet han med sine 60 v\xc3\xa6pnede b\xc3\xb8nder. Bondesoldatene ble plassert med sine skytev\xc3\xa5pen p\xc3\xa5 sidene slik at man kunne rette konsentrert ild mot svenskene.\n_START_SECTION_\nTrefningen\n_START_PARAGRAPH_\nRundt kl. 10 den 27. mars dukket den svenske avdelingen opp p\xc3\xa5 veien. Det var vanskelig \xc3\xa5 rykke fremover mot forhugningene i den dype sn\xc3\xb8en langs den sv\xc3\xa6rt smale veien. L\xc3\xb6wen inns\xc3\xa5 at for \xc3\xa5 kunne forsere denne sterke stillingen m\xc3\xa5tte dragonene stige av hestene sine og \xc3\xa5le seg seg fram i sn\xc3\xb8en p\xc3\xa5 begge flanker._NEWLINE_Etter \xc3\xa5tte til ni timer hadde svenskene under stort slit presset seg gjennom p\xc3\xa5 sidene, og truet med \xc3\xa5 angripe de norske forsvarerne i ryggen. Granavolden m\xc3\xa5tte forlate stillingen og trakk seg inn i skogen etter et tap p\xc3\xa5 12 mann, hvorav seks var tatt til fange, mens fire var d\xc3\xb8de. L\xc3\xb6wen p\xc3\xa5 sin side hadde mistet 40 mann hvorav 10 d\xc3\xb8de.\n_START_SECTION_\nEtterspillet\n_START_PARAGRAPH_\nL\xc3\xb6wen hadde vunnet, men m\xc3\xa5tte betale en h\xc3\xb8y pris. Forsinkelsene kostet svenskene en hel dag ettersom de m\xc3\xa5tte ta nattkvarter i Lunner p\xc3\xa5 Hadeland p\xc3\xa5 g\xc3\xa5rdene Haakenstad, \xc3\x98stby og Hovland. Denne forsinkelsen skulle vise seg \xc3\xa5 bli fatal._NEWLINE_Motstanden gjorde svenskene forbitret, og de for hardt fram og tok mat og dyref\xc3\xb4r fra b\xc3\xb8ndene som opplevde h\xc3\xa6rverk p\xc3\xa5 g\xc3\xa5rd og eiendeler. Plyndring og nedbrenning som hevn for motstanden ved Harestua kjennetegnet n\xc3\xa5 den svenske framrykningen over Hadeland og til Ringerike. Dette viste seg imidlertid \xc3\xa5 v\xc3\xa6re et feilgrep; istedenfor \xc3\xa5 fors\xc3\xb8ke \xc3\xa5 ta igjen den tapte tiden de hadde mistet, var dragonene mer tilfredse med \xc3\xa5 plyndre. De oppholdt seg derfor lenge ved Randsfjorden utover dagen i den 28. mars. Kjellere og stabbur var brutt opp, korn, mat, \xc3\xb8l og hester stj\xc3\xa5let og p\xc3\xa5 Jevnaker presteg\xc3\xa5rd ble verdisaker og hellige gjenstander tatt av de plyndrende svenskene._NEWLINE_Av denne grunn kom ikke L\xc3\xb6wen fram til Norderhov presteg\xc3\xa5rd nord for Tyrifjorden f\xc3\xb8r om kvelden den 28. mars, akkurat i tide for det norske motangrepet fra Gjellebekk skanse. Dette startet kl. 2 om ettermiddagen den 28. mars. Dessuten hadde L\xc3\xbctzow i all hast lagt en flytebro over Drammenselven og evakuerte Slottsloven til Skien._NEWLINE_Oppgj\xc3\xb8rets stund kom under slaget p\xc3\xa5 Norderhov natten til 29. mars 1716.'